पाएं अपने शहर की ताज़ा ख़बरें और फ्री ई-पेपरडाउनलोड करें
शाम होते ही उदयपुर के रवींद्र नाथ मेडिकल कॉलेज के कोरोना वार्ड से गीत-संगीत की मधुर आवाजें फिजाओं में घुलने लगती हैं। इन धुनों को सुन मरीज खुद को फ्रेश महसूस करते हैं। एनर्जेटिक हो जाते हैं। जरा अंदाजा लगाइए, जिस सुपर स्पेशलिटी विंग में डेढ़ सौ से ज्यादा गंभीर मरीज एडमिट हों, वहां का माहौल कैसा रहता होगा। हर ओर उदासी छाई रहती है। मरीज तनाव में दिखते हैं। भय, चिंता की लकीरें साफ झलकती हैं। इसी तनाव, भय के खात्मे के लिए वहां के डॉक्टरों ने 'म्यूजिक थेरेपी' की पहल की है।
संगीत की धुन पर जब नर्सिंग स्टाफ से लेकर डॉक्टर तक झूमते हैं, तो पूरा माहौल ही बदल जाता है। मरीज भी अपने-आप को रोक नहीं पाते और शाम को और खुशनुमा बना देते हैं। डॉक्टरों का मानना है कि ऐसे आयोजनों से मानसिक रूप से मरीज स्वस्थ होते हैं, जो ज्यादा जरूरी है। इसके अलावा मेडिटेशन का भी सहारा लिया जा रहा है, ताकि तनाव को दूर भगाया जा सके। शनिवार की शाम को यहां 'कर मैदान फतेह...' की धुन पर पूरा स्टाफ खूब थिरका।
मरीजों के मन का डर दूर करते हैं
सुपर स्पेशलिटी वार्ड के को-ऑर्डिनेटर डॉ. राजवीर ने बताया कि मरीजों की मौत के बाद वार्ड में उपचार करा रहे अन्य मरीज काफी घबरा गए थे। इससे ब्लड प्रेशर बढ़ने के साथ ही नींद नहीं आती है। ऐसे में मरीजों को सकारात्मक रखने के लिए म्यूजिक का सहारा लिया जा रहा है। ताकि उन्हें जल्द से जल्द स्वस्थ किया जा सके।
कोरोना का डर खत्म करना है
आरएनटी मेडिकल कॉलेज के प्रिंसिपल डॉक्टर लाखन पोसवाल ने बताया कि मरीजों की रोग प्रतिरोधक क्षमता दिनों-दिन कम हो रही थी। ऐसे में डॉक्टर्स-नर्सेज की टीमों ने गीत-संगीत की धुनों पर डांस करना शुरू किया। इसमें रिकवर हुए कुछ मरीजों को भी शामिल किया जाता है। ताकि यहां भर्ती रोगियों के दिलो-दिमाग में कोरोना के डर को दूर किया जा सके। इसे शुरू करने के बाद अब सकारात्मक परिणाम भी सामने आ रहे हैं। मरीज तेजी से रिकवर होने लगे हैं। इससे पहले कोरोना से ग्रसित बच्चों को अंताक्षरी, तंबोला और लूडो खिलाकर स्वस्थ किया जा चुका है।
स्वस्थ होकर लौटे घर
उदयपुर में कोरोना वायरस से ग्रसित 1 हजार 221 नए संक्रमित मरीज सामने आए हैं, जबकि 10 मरीजों की मौत हो गई है। ऐसे में उदयपुर में कुल संक्रमित मरीजों का आंकड़ा बढ़कर 34 हजार 740 पर पहुंच गया है। 23 हजार 262 मरीज स्वस्थ होकर अपने घर लौट चुके हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn